Diari Oficial de la Generalitat Valenciana


Sumari del DOGV 6804, del 26-06-2012 (2012/6214)

ORDE 8/2012, de 20 juny, de la Conselleria d'Agricultura, Pesca, Alimentació i Aigua, per la qual s'adopten les mesures per a l'eradicació i control del bacteri de quarantena Erwinia amylovora (Burrill) Winslow et al., responsable de la malaltia coneguda com foc bacterià de les rosàcies, en l'àmbit territorial de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/06/20/8/dof/vci/html**

### Dades del document

Número de DOGV
:   6804

Data del DOGV
:   26-06-2012

Secció del DOGV
:   I. DISPOSICIONS GENERALS

Número del document
:   2012/6214


Data del document
:   20-06-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Descriptors 

:   * arboricultura
    * malaltia vegetal
    * destrucció de cultius
    * legislació
    * tractament fitosanitari

ORDE 8/2012, de 20 juny, de la Conselleria d'Agricultura, Pesca, Alimentació i Aigua, per la qual s'adopten les mesures per a l'eradicació i control del bacteri de quarantena Erwinia amylovora (Burrill) Winslow et al., responsable de la malaltia coneguda com foc bacterià de les rosàcies, en l'àmbit territorial de la Comunitat Valenciana. [2012/6214]  
El bacteri Erwinia amylovora (Burrill) Winslow et al. és un organisme de quarantena causant d'una greu malaltia coneguda com foc bacterià de les rosàcies, no establida a la Comunitat Valenciana, i que afecta plantes d'espècies fruiteres i ornamentals de la família de les rosàcies: Amelanchier Med., Chaenomeles Lindl., Cotoneaster Ehrh., Crataegus L., Cydonia Mill., Eriobotrya Lindl., Malus Mill., Mespilus L., Photinia davidiana (Dcne.) cardot, Pyracantha Roem., Pyrus L., i Sorbus L.  
  
El Reial Decret 1201/1999, de 9 de juliol, modificat pel Reial Decret 1512/2005, de 22 de desembre, i pel Reial Decret 246/2010, de 5 de març, va establir el Programa Nacional d'Eradicació i Control del Foc Bacterià de les Rosàcies, i per mitjà d'este es van articular les mesures oficials aplicables davant de l'aparició del bacteri Erwinia amylovora (Burrill) Winslow et al. La vigència d'este programa va ser prorrogada en la disposició transitòria tercera de la Llei 43/2002, de 20 de novembre, de Sanitat Vegetal. La regulació continguda en este Reial Decret 1201/1999, de 9 de juliol, té el caràcter de normativa bàsica de l'Estat, tal com preceptua la seua disposició addicional primera.  
  
En execució del Programa Nacional d'Eradicació i Control del Foc Bacterià de les Rosàcies, durant l'any 2011, s'han detectat diversos focus del patogen al terme municipal de Villena, per la qual cosa la Generalitat ha d'intervindre adoptant diverses mesures fitosanitàries, per a evitar la propagació de la malaltia a partir d'estos focus inicials. Així mateix, en funció de la seua evolució, queda oberta la possibilitat que s'adopten noves mesures fitosanitàries.  
De conformitat amb allò que disposa l'article 5 del Reial Decret 1201/1999, s'ha comunicat al Ministeri de Medi Ambient, Medi Rural i Marí, la detecció del bacteri de quarantena Erwinia amylovora (Burrill) Winslow et al., responsable de la malaltia coneguda com foc bacterià de les rosàcies i les mesures de salvaguarda adoptades. Per tant, esta orde es dicta en consonància amb allò que s'ha estipulat en la Llei de Sanitat Vegetal i en el Reial Decret 1190/1998, pel qual es regulen els programes nacionals d'eradicació o control d'organismes nocius dels vegetals inclús no establits en el territori nacional.  
  
Per tot això, a proposta de la Direcció General de Producció Agrària i Ramaderia, i d'acord amb el dictamen del Consell Jurídic Consultiu,  
  
  
ORDENE  
  
Article 1. Objecte i àmbit d'aplicació  
L'objecte d'esta orde és aprovar les mesures fitosanitàries a aplicar en l'àmbit territorial de la Comunitat Valenciana, en execució del Programa Nacional d'Eradicació i Control del Foc Bacterià de les Rosàcies, regulat en el Reial Decret 1201/1999, de 9 de juliol, i les seues modificacions, que s'inclouen en l'annex I de la present orde.  
  
Article 2. Definicions  
Foc bacterià: malaltia provocada pel bacteri Erwinia amylovora que causa danys molt greus en els fruiters de llavor i també en les plantes ornamentals i silvestres de la família de les rosàcies de l'annex II.  
  
Símptomes del foc bacterià: la simptomatologia varia segons les espècies i la sensibilitat varietal. Les primeres infeccions es produïxen habitualment durant la floració. A partir de la infecció de les flors, la malaltia progressa de manera descendent, i va afectant fulles i brots que romanen units a la planta i prenen un aspecte com de cremat. Els brots tendres es marcixen i sovint es corben en forma de gaiato de pastor. La infecció passa a les branques secundàries, les principals i finalment al tronc, on es poden manifestar xancres, que produïxen finalment l'assecatge de l'arbre o de l'arbust. En condicions d'humitat alta es poden detectar exsudats en les plantes infectades.  
  
Vegetals hostajants: es consideren vegetals hostajants susceptibles al foc bacterià (Erwinia amylovora) els que s'indiquen en l'annex II d'esta orde.  
Control oficial: és el que efectua l'òrgan de l'Administració competent en l'àmbit de la sanitat vegetal, i té com a finalitat la supervisió, l'adopció o la comprovació de les mesures que preveu esta orde.  
  
  
DISPOSICIÓ ADDICIONAL   
  
Única  
Mitjançant una orde de la conselleria competent en l'àmbit de la sanitat vegetal s'aprovaran les bases de les ajudes indemnitzatòries per a la destrucció, deteriorament o inutilització de béns o propietats particulars, establides en l'article 21 de la Llei 43/2002, de 20 de novembre, de Sanitat Vegetal.  
  
DISPOSICIONS FINALS  
  
Primera. Autoritzacions  
S'autoritza el director general competent en matèria de sanitat vegetal, a dictar les resolucions necessàries per a l'aplicació i el desplegament de la present orde, entre altres l'ampliació dels radis i la zona de seguretat que establixen les mesures 4 i 5 de l'annex I, i a modificar la relació de vegetals hostatjants susceptibles de foc bacterià relacionats en l'annex II.   
  
Segona. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 20 de juny de 2012  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA  
  
  
ANNEX I  
  
Mesures fitosanitàries a aplicar en l'àmbit territorial de la Comunitat Valenciana en execució del Programa Nacional d'Eradicació i Control del Foc Bacterià de les Rosàcies, regulat en el Reial Decret 1201/1999, de 9 de juliol, i les seues modificacions  
  
Mesura 1. Obligació de comunicació  
1.1. Les persones físiques o jurídiques titulars d'explotacions agràries, els productors i/o comerciants de plantes o material vegetal i els professionals del sector de la jardineria, que coneguen l'existència de vegetals amb símptomes sospitosos de ser causats pel foc bacterià, d'acord amb l'article 5 de la Llei 43/2002, de 20 de novembre, de Sanitat Vegetal, hauran de comunicar-ho de manera urgent a la direcció general competent en l'àmbit de sanitat vegetal de la Generalitat, i s'abstindran de fer qualsevol operació de control de la malaltia sense l'autorització corresponent.  
1.2. Els titulars d'explotacions agràries, productors i/o comerciants de plantes o material vegetal i professionals de la jardineria que no comuniquen l'existència de símptomes sospitosos de ser causats per foc bacterià, a més de no tindre dret a les indemnitzacions corresponents, se'ls podrà exigir el rescabalament dels possibles danys causats a tercers, d'acord amb els articles 21 i 64 de la Llei 43/2002, de 20 de novembre, de Sanitat Vegetal.  
  
Mesura 2. Plantacions prohibides  
2.1. Es prohibix la plantació de les espècies vegetals mencionades en l'annex II, als jardins públics de les comarques de l'Alt Vinalopó i l'Alcoià de la província d'Alacant i a les voreres, mitjanes i altres zones enjardinades de les carreteres, autovies i autopistes de tota la Comunitat Valenciana.  
2.2. A més de la prohibició de plantació de les espècies vegetals que s'establix en l'apartat anterior, per resolució del director general competent, en l'àmbit de sanitat vegetal, podrà prohibir-se la plantació en espais públics dels vegetals mencionats en este annex, a les zones del territori de la Comunitat Valenciana on la concentració de plantes hostatjants d'esta malaltia siga alta.  
  
Mesura 3. Plantacions de fruiters abandonades  
3.1. En tot el territori de la Comunitat Valenciana és obligatòria l'arrancada i la destrucció de les plantacions abandonades de fruiters de les espècies que s'especifiquen en l'annex II. S'entendrà per plantació abandonada tota parcel·la en què no s'haja fet cap operació de cultiu en els últims dos anys.  
3.2. En el cas que el titular de la plantació no realitze la destrucció, el servici competent en matèria de sanitat vegetal l'efectuarà, amb requeriment previ al titular de l'explotació, a qui haurà de donar-se-li tràmit d'audiència per un termini de 15 dies, i passarà el càrrec dels gastos al titular de l'explotació, l'import del qual podrà exigir-se per via de constrenyiment amb independència de les sancions que corresponguen per les infraccions comeses.  
  
Mesura 4. Confirmació oficial d'un focus i actuacions immediates  
4.1. En cas de confirmar-se la presència d'un focus inicial de foc bacterià, la direcció general competent en matèria de sanitat vegetal:  
a) Delimitarà l'extensió del focus per mitjà de l'anàlisi de mostres de vegetals dels gèneres sensibles amb símptomes i sense estos, fins que deixen d'aparéixer vegetals afectats i declararà contaminada la superfície afectada. S'ordenarà l'arrancada i destrucció immediata de tota planta contaminada i de totes les plantes hostatjants amb símptomes i sense estos del seu entorn immediat.   
b) En el cas que el focus estiga ubicat en un viver, s'ordenarà l'arrancada i la destrucció immediata de totes les plantes hostatjants de la instal·lació, entenent esta com la unitat econòmica en què s'empren els mateixos mitjans de producció, així com les de totes les que representen un risc de presència de la malaltia. En la resta d'instal·lacions que formen part del mateix viver, s'immobilitzarà el material vegetal i se suspendrà cautelarment l'autorització d'emissió de passaports fitosanitaris, fins que la direcció general competent en matèria de sanitat vegetal decidisca la seua destinació, en funció de les investigacions que realitze.  
La direcció general competent en matèria de sanitat vegetal obtindrà del viver la informació de les entrades i eixides de les plantes hostatjants efectuades durant els tres anys anteriors, i es donarà compte a la direcció general amb competències en matèria de sanitat vegetal del ministeri competent en agricultura.  
La destrucció del material infectat serà efectuada de forma immediata pel mateix titular de l'explotació, sota control oficial, per incineració o per qualsevol altre mitjà oficialment reconegut.  
4.2. En el cas que el titular de l'explotació o viver no execute, dins del termini i de la forma apropiada, les mesures a què es referixen els paràgrafs anteriors, la direcció general competent en matèria de sanitat vegetal les executarà amb els seus mitjans o utilitzant servicis aliens, i carregarà els gastos corresponents als titulars de l'explotació o viver, l'import dels quals podrà exigir-se, per via de constrenyiment, amb independència de les sancions que corresponguen per les infraccions comeses.  
  
Mesura 5. Mesures preventives per a evitar la propagació d'un focus  
5.1. La direcció general competent en matèria de sanitat vegetal, una vegada realitzades les actuacions immediates que preveu la mesura 4, establirà una zona de seguretat entorn del focus detectat, que cobrirà una extensió mínima d'un cercle d'1 km de radi, i en què s'efectuarà un seguiment intensiu de les plantes hostatjants, en els dos períodes més adequats per a detectar la malaltia, normalment de primavera a tardor. Si durant els dos anys següents a la detecció, no s'han observat nous símptomes de la malaltia, es considerarà eradicat el focus.  
  
5.2. En la zona de seguretat s'adoptaran les mesures següents:  
a) Es realitzaran inspeccions visuals i anàlisis de mostres de plantes hostatjants simptomàtiques i asimptomàtiques, i arrancada i destrucció immediata «in situ» i amb control oficial de totes les plantes hostatjants afectades o amb símptomes, sense necessitat d'una anàlisi bacteriològica que ho confirme, i de totes les plantes hostatjants entorn de cada planta afectada. Este fet donarà lloc a l'ampliació de noves zones de seguretat.  
b) Tractament preventiu durant l'hivern i en les èpoques en què es considere necessari, amb els productes fitosanitaris que determine la direcció general competent en matèria de sanitat vegetal.  
c) Prohibició del transport fora de la zona de seguretat de vegetals o parts de vegetals hostatjants, inclòs pol·len actiu per a la pol·linització, excepte fruits i llavors, sense autorització expressa de la direcció general competent en matèria de sanitat vegetal.  
d) En un radi de 5 km al voltant d'un focus de foc bacterià, s'immobilitzaran els ruscos d'abelles i només podran traslladar-se fora d'este radi, en el període comprés entre el mes d'octubre de l'any de detecció del focus i l'inici de la floració següent, excepte en el cas que el director general competent, en matèria de sanitat vegetal, ho autoritze expressament.  
La introducció i el moviment de ruscos en la zona indicada en l'apartat anterior, quedaran condicionats a l'autorització expressa del director general competent en sanitat vegetal.   
Quan per la proximitat dels ruscos al focus detectat hi haja un alt risc de difusió de l'organisme nociu, la direcció general competent en matèria de sanitat vegetal podrà ordenar la destrucció o l'adopció d'una mesura de quarantena, sempre que esta siga avalada per una anàlisi de risc que demostre que no hi ha cap possibilitat de transmissió de l'organisme nociu.   
e) Prohibició de plantació o replantació de vegetals hostatjants de foc bacterià, mentres es mantinga vigent la zona de seguretat.  
  
f) Obligatorietat de desinfecció dels mitjans de poda, després de realitzar l'operació en cada planta i de tots els ormejos i ferramentes utilitzats en una parcel·la per al seu manteniment, especialment els susceptibles de ser utilitzats en altres plantacions.  
g) Investigació epidemiològica de l'origen del material vegetal hostatjant de la parcel·la contaminada i de les plantes hostatjants del territori comprés en la zona de seguretat.  
Si la planta presumptament contaminada procedix d'un viver ubicat en una altra comunitat autònoma es comunicarà, a través de la direcció general corresponent del ministeri amb competència en agricultura, a l'òrgan competent d'eixa comunitat autònoma.  
Si la planta presumptament contaminada procedix d'un viver ubicat a la Comunitat Valenciana, s'investigaran les destinacions d'altres enviaments efectuats pel viver de procedència de la planta afectada, com a mínim, des dels dotze mesos anteriors al de la confirmació del focus inicial, per a la qual cosa es remetrà la informació obtinguda a les comunitats autònomes de destinació, a través de la direcció corresponent del ministeri competent en agricultura.  
5.3. Es prohibix la introducció de ruscos procedents de les zones de seguretat establides en el punt 5.1, en zones on hi haja plantacions d'espècies de rosàcies, la floració de les quals es produïsca d'octubre a desembre, i siguen susceptibles de ser afectades per la malaltia.   
  
5.4. La direcció general competent en matèria de sanitat vegetal organitzarà controls oficials ocasionals en la circulació de vegetals i productes vegetals dels gèneres sensibles durant la seua introducció en la zona protegida i durant el seu trasllat dins d'esta, en compliment de l'article 8 del Reial Decret 58/2005, de 21 de gener, pel qual s'adopten mesures de protecció contra la introducció i difusió en territori nacional i de la Comunitat Europea d'organismes nocius per als vegetals o productes vegetals, així com per a l'exportació i trànsit cap a països tercers.  
  
Mesura 6. Requisits per a la circulació del material vegetal hostatjant  
Els requisits especials per a la introducció i desplaçament de vegetals i productes vegetals hostatjants d'Erwinia amylovora en i per la zona protegida contra este organisme nociu són els establits en l'annex IV (B) 21 del Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i trànsit cap a països tercers, i els establits en l'annex V (A) II. 1.3 del mateix, en què s'assenyala que és preceptiu el passaport fitosanitari d'acompanyament -modalitat zona protegida- tant per al material originari de la zona protegida com per a l'introduït des d'una zona no protegida. Així mateix, els ruscos hauran de complir els requisits disposats en l'annex IV (B) 21.3 del citat reial decret.  
  
  
Mesura 7. Prospeccions sistemàtiques  
7.1. La direcció general competent en matèria de sanitat vegetal efectuarà, en el seu àmbit territorial, prospeccions sistemàtiques encaminades a descobrir la presència del bacteri sobre els vegetals hostatjants de l'annex II.  
7.2. Les prospeccions es realitzaran amb les condicions següents:  
  
a) Consistiran en inspeccions visuals de plantes hostatjants d'una xarxa permanent de punts i itineraris, per a descobrir la presència de símptomes de foc bacterià i en el diagnòstic bacteriològic de les mostres de les plantes simptomàtiques i asimptomàtiques.  
b) S'efectuarà una especial vigilància de tots els vivers que produïsquen o comercialitzen vegetals mencionats en l'annex II. Esta vigilància consistirà, no sols en inspeccions visuals, sinó també en la presa de mostres per a la seua anàlisi en el laboratori. Així mateix, es controlarà el compliment de la legislació vigent sobre els documents relacionats amb els vegetals o productes vegetals adquirits o expedits pels vivers i, en especial, respecte als passaports fitosanitaris modalitat de zona protegida.  
c) Es realitzaran almenys dos prospeccions a l'any, que s'efectuaran de primavera a tardor, ja que són els períodes més favorables per a la detecció visual dels símptomes.  
7.3. En les zones o plantacions amb risc d'aparició de la malaltia es realitzaran campanyes de prospecció intensives.  
7.4. En el cas que es detecten símptomes de foc bacterià en plantes silvestres de zones de bosc, es comunicarà este fet a la direcció general competent de la conselleria corresponent.  
  
Mesura 8. Règim sancionador  
El règim sancionador aplicable pels incompliments del que establix esta orde és el que preveu la Llei 43/2002, de 20 de novembre, de Sanitat Vegetal.  
  
  
ANNEX II  
  
Llista de vegetals hostes susceptibles al foc bacterià  
  
Espècies d'Amelanchier (corner, corner del Canadà, carrasqueta)  
Espècies de Chaenomeles (codonyer del Japó, codony japonés, codony de flor)  
Espècies de Cotoneaster  
Espècies de Crataegus (arç alb, arç blanc, atzeroler)  
Espècies de Cydonia (codonyer)  
Espècies d'Eriobotrya (nespre japonés)  
Espècies de Malus (pomera)  
Espècies de Mespilus (nespre europeu, nesprer)  
Photinia davidiana (sense. Stranvaesia davidiana)  
Espècies de Pyracantha (arç de foc)  
Espècies de Pyrus (perera, perera silvestre, perelloner)  
Espècies de Sorbus (server, moixera ...)


Còpia Permalink ELI